
«El dia que va morir l’últim panda». Direcció: Marc Chornet Artells. Ajudantia de direcció: Claudia Manini. Dramatúrgia: Projecte Ingenu. Interpretació: Toni Guillemat Álvarez, Georgina Avilés Sarrias, Andrea Marinel·lo Lamiel, Gerard Marsal Norte, Núria Planes Llull, Mireia Sala Aresté, Xavier Torra Xuriguera. Disseny de l’espai: Alfonso Ferri Parres, Pau Vila Quintana. Disseny de la il·luminació: Pau Vila Quintana. Disseny del vestuari i caracterització: Marta Rafa. Disseny audiovisual: Alfonso Ferri Parres. Composició musical i espai sonor: Gerard Marsal Norte. Producció: Projecte Ingenu. Fotografia: David Ruano. Una coproducció del Grec 2023 Festival de Barcelona i Projecte Ingenu. Amb el suport de l’Institut Català de les Empreses Culturals (ICEC), dins del programa Guaret de Suport a la Creació de FiraTàrrega 2021 i 2022. Amb la col·laboració de la Nau Ivanow i la complicitat de Fabra i Coats i Convent de les Arts d’Alcover. Grec'23. El Born CCM, Barcelona. Del 12 al 14 juliol 2023.
_______________________________________________________________
A la recerca de l’instint animal
L’Ós Panda sempre ha estat un animal entranyable i aquí s’erigeix en símbol de la lluita mediambientalista contra un món cada cop més sec, amb menys recursos. El missatge de Projecte Ingenu és contundent, tal com ja va fer amb La ruta de la Palta, i dibuixa un futur on la humanitat viurà en un món on tot serà pagat, on tot serà artificial. L’Ós Panda serà el conillet d’índies per la reproducció assistida en úters artificials. Després vindrem nosaltres.

El dia que va morir l’últim panda no és una obra amable. Està sotmesa contínuament a una ràfega d’estímuls i demana a l’espectador una atenció i un moviment constant per veure que és el que succeeix al seu voltant. Els sis intèrprets es van desplaçant per la nau de Cal Trepat, pugen als pedestals, en unes gàbies on s’exhibeixen fent moviments, figures humanes, ballant... Una performance contínua que s’escolta a través dels auriculars: un hang, un saxo, un piano, diferents instruments que acompanyen les bases “matxacones”. És una rave, on des dels pedestals, els Projecte Ingenu creen quadres escènics que mostren la decadència i la artificiositat d’aquesta societat futurista (les dues escenes amb els sopars exemplifiquen bé l’absurd i la falsedat d’aquesta societat futurista).

L’obra és certament repetitiva, amb una multiplicació constant d’estímuls i punts de vista, però al mateix temps és un gran exercici coral. Sobretot quan es posen a cantar els laments, peces de factura tradicional que funcionen com a mantra implorant, a la Mare de Déu, bona pluja o dedicades a l’amor d’algú. La bellesa de les veus es barreja amb els beats mentre la performance recórrer tot l’espai. En contraposició a cada quadre escènic, les pantalles ens mostra imatges de l’Ós Panda, de pel·lícules en blanc i negre o de desastres climàtics. Els estímuls no paren.

La peça evoluciona i una de les intèrprets sembla sortir del corrent social. Potser la sequera s’ha acabat, sembla que les famílies poden tornar a procrear, a estimar-se de veritat, a ensumar-se com fan en una de les últimes escenes. L’instint animal no es perd mai del tot.

Martí Figueras, Recomana, 14 juliol 2023

Agònic cant del Titànic

Projecte Ingenu ha destil·lat el seu llenguatge i ara transita per un univers sonor complex (que es pot seguir des d’uns auriculars) en el muntatge El dia que va morir l’últim panda. La incorporació de nous membres en l’equip els ha donat encara més pel que fa al cant i al moviment. El text és quasi residual. Els personatges s’han fos com el gel dels pols. La nova dramatúrgia recorda aquells músics èpics del Titànic que, conscient que el vaixell s'enfonsva, van decidir tocar fins al darrer moment.

La cançó, en forma de pregària desconsolada, posa el focus en un espai canviant. El públic circula entre els icebergs que afloren com a escenari. Projecte Ingenu planteja un món distòpic, avançat al segle XXI en què les inclemències del temps fan estralls però els governs s’entesten en el simbolisme de salvaguardar els pandes. Gestos de bona intenció que, en realitat, obvien emergències més vitals, potser menys espectaculars, però molt més útils. El seu treball, que evita ser doctrinari i que aspira a les escenes abstractes, i fins i tot volgudament contradictòries (com ara les celebracions amargues de cada Cap d’Any), és excel·lent.

Projecte Ingenu va néixer comuna intuïciói amb un Romeu i Julieta en què ja avançava la musicalitat amb la percussió d'uns pals que construien una escenografia canviant. I la cançó hi va entrar. L'espai metafòric i conceptual és habitual en els seus treballs anteriors, com ara Yerma o La dona pantera. La cofreografia va guanyar pes específic a Vaig ser Pròsper. I el treball audiovisual in situ (que manipulaven els mateixos actors a escena) va desenvolupar-se a Bodas de sangre. Ara en aquest treball es fa un pas més enllà en cada un d'aquests elements perquè el públic deambula com si fos enmig d'una exposició amb elements que es mouen; perquè la cançó (i la música) i la coreografia basteixen el pla principal de la trama i perquè es complementa amb unes imatges d'un capitalisme depredador, d'una Natura en senyal de debilitat estructural. El repte del grup és notable, demostrant que el risc i la recerca son l'aliment de les seves creacions que, tot i així, són inquietants i magnètiques. En tot cas, potser caldria advertir que l'slow theatre que practiquen en aquesta ocasió permet que el públic pugui seure pels marges perquè aguantar tota l'estona dret amb la tensió de seguir l'escena esgota bona part dels espectadors.
Jordi Bordes, Recomana, 14 juliol 2023

